Predkladacia správa

Návrh nariadenia vlády Slovenskej republiky, ktorým sa ustanovujú zvýšené stupnice platových taríf zamestnancov pri výkone práce vo verejnom záujme, sa predkladá v súlade s § 28 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov (ďalej len "zákon o odmeňovaní"), ktorý splnomocňuje vládu Slovenskej republiky na jeho vydanie. 
Podľa Memoranda, ktoré tvorilo prílohu Kolektívnej zmluvy vyššieho stupňa na rok 2007 pre zamestnávateľov, ktorí pri odmeňovaní postupujú podľa zákona o odmeňovaní, od roku 2008 sa mení termín zvyšovania platových taríf zamestnancov pri výkone práce vo verejnom záujme. Zvýšenie platových taríf sa vykoná k 1. januáru 2008.
V zmysle ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov zmluvné strany v rámci kolektívneho vyjednávania sa dohodli  na obsahu Kolektívnej zmluvy vyššieho stupňa na rok 2008 (ďalej len „kolektívna zmluva“) pre zamestnávateľov, ktorí pri odmeňovaní postupujú podľa zákona o odmeňovaní. Kolektívna zmluva bola podpísaná 17. októbra 2007. Podľa čl. II bod 3. kolektívnej zmluvy základná stupnica platových taríf, osobitná stupnica platových taríf vybraných skupín zamestnancov, osobitná stupnica platových taríf učiteľov vysokých škôl, výskumných a vývojových zamestnancov a zdravotníckych zamestnancov a  platové tarify pedagogických zamestnancov, ktoré sa uplatňujú podľa nariadenia vlády Slovenskej republiky č. 238/2007 Z. z., ktorým sa ustanovujú zvýšené stupnice platových taríf zamestnancov pri výkone práce vo verejnom záujme, sa s účinnosťou od 1. januára 2008  zvyšujú o 4 %.
Návrh nariadenia vlády nemá vplyv na zamestnanosť a tvorbu pracovných miest, ani vplyv na životné prostredie. Finančné krytie z hľadiska štátneho rozpočtu je zabezpečené v rámci limitov návrhu rozpočtu verejnej správy na roky 2008 až 2010. Finančné potreby vyplývajúce zo zvýšenia platových taríf zamestnancov samosprávy budú zabezpečené v rozpočtoch obcí, miest a vyšších územných celkov.  Dopady na štátny rozpočet a na rozpočty vyšších územných celkov a obcí sú vyčíslené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. 
Materiál bol na medzirezortné pripomienkové konanie predložený v skrátenej lehote vzhľadom na krátky časový priestor medzi podpisom kolektívnej zmluvy vyššieho stupňa a navrhovaným termínom účinnosti nariadenia vlády. 
Návrh nariadenia vlády bol v rámci medzirezortného pripomienkového konania zaslaný 50 pripomienkujúcim orgánom. V určenom termíne stanoviská zaslalo 29 subjektov, po termíne jeden subjekt. Dva pripomienkujúce subjekty zaslali dve pripomienky, žiadna nebola zásadného charakteru. Výsledky medzirezortného pripomienkového konania sú podrobnejšie uvedené vo vyhodnotení medzirezortného pripomienkového konania.